Document ID: 32006R0937

KOMISJONI MÄÄRUS (EÜ) nr 937/2006,
23. juuni 2006,
millega avatakse Ameerika Ühendriikidest pärit maisigluteeni ühenduse tariifikvoot ja sätestatakse selle haldamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1784/2003 teraviljaturu ühise korralduse kohta, (1) eriti selle artikli 12 lõiget 1,
ning arvestades järgmist:
(1)
Euroopa Ühenduse ja Ameerika Ühendriikide vahel vastavalt 1994. aasta üldise tolli- ja kaubanduskokkuleppe (GATT) (2) artikli XXIV lõikele 6 ja artiklile XXVIII kirjavahetuse vormis sõlmitud lepinguga, mis on heaks kiidetud nõukogu otsusega 2006/333/EÜ, (3) on komisjon kohustatud igaks kalendriaastaks avama ühtsest välistariifistikust väiksema tollimaksumääraga tariifikvoodi, mille väärtuseline tollimaksumäär tariifi- ja statistikanomenklatuuri ning ühise tollitariifistiku CN-alamrubriiki ex 2303 10 11 kuuluva Ameerika Ühendriikidest pärit maisigluteeni puhul on 16 %.
(2)
Kõnealuse tariifikvoodi nõuetekohaseks haldamiseks tuleks ettevõtjate jaoks näha ette võimalus sellest kasu saada vastavalt eeskirjadele, mis on kindlaks määratud komisjoni 2. juuli 1993. aasta määrusega (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik), (4) võimaldades selle kasutamist tollideklaratsioonide vastuvõtmise kuupäevade kronoloogilises järjekorras.
(3)
Toodete päritolu määratakse kindlaks ühenduses kehtivate sätete kohaselt. Toodete päritolu kontrollimiseks tuleks arvesse võtta Ameerika Ühendriikide pädevate asutuste kehtestatud kontrollimeetmeid ja näha ette, et nende poolt väljastatud päritolusertifikaat on impordi korral vastavalt ühenduse õigusaktidele kohustuslik.
(4)
Käesoleva määrusega ette nähtud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Alates 2006. aastast on igaks kalendriaastaks Ameerika Ühendriikidest pärit CN-alamrubriiki ex 2303 10 11 (TARICi alamrubriik 10) kuuluva maisigluteeni impordiks ette nähtud 16 % väärtuseline tollimaks 10 000 tonni suuruse (neto) tariifikvoodi piires.
Tariifikvooti hallatakse järjekorranumbri 09.0090 all.
Artikkel 2
1. Komisjon haldab artiklis 1 osutatud tariifikvooti vastavalt määruse (EMÜ) nr 2454/93 artiklitele 308a-308c.
2. Artiklis 1 osutatud tariifikvooti kasutamiseks tuleb esitada päritolusertifikaat, mille Ameerika Ühendriikide pädevad ametiasutused on väljastanud vastavalt määruse (EMÜ) nr 2454/93 artiklitele 55-65. Käesoleva määrusega hõlmatud toodete päritolu määratakse kindlaks ühenduses kehtivate sätete kohaselt.
Artikkel 3
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. juuni 2006

Labels: 3
17
18